蒙泉行
作者：趙汝鐩
朝代：宋

paragraphs: 二十年前客中都，壁間誰掛蒙泉圖。
天造地設有如此，果若所畫疑蓬壺。
御風來遊洞庭北，此境突兀眼前出。
荆門之外天下稀，翻思畫圖纔髣髴。
山根寒源月一泓，細流循沼曲折分。
天光倒影寫晴碧，對此洗我瀟灑心。
雲木枕崖影濕翠，金蓮鋪鏡葩在水。
流觴自是模蘭亭，山陰今日那得爾。
向暮深林啼子規，柳花作團貼水飛。
吟興未盡征馬嘶，他時清夢猶見之。